Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ċentrali Ewropew - L-Ekonomija ta' l-UE: Analiżi mill-ġdid għall-2007 - L-espansjoni tal-limitu tal-produttività ta' l-Ewropa {SEG(2007) 1507} /* KUMM/2007/0721 finali */





[pic] | KUMMISSJONI TAL-KOMUNITAJIET EWROPEJ | Brussel 21.11.2007 KUMM(2007) 721 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI EWROPEW, LILL-KUMITAT TAR-REĠJUNI U LILL-BANK ĊENTRALI EWROPEW L-Ekonomija ta' l-UE: Analiżi mill-ġdid għall-2007 L-espansjoni tal-limitu tal-produttività ta' l-Ewropa {SEG(2007) 1507} KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI EWROPEW, LILL-KUMITAT TAR-REĠJUNI U LILL-BANK ĊENTRALI EWROPEW L-Ekonomija ta' l-UE: Analiżi mill-ġdid għall-2007 L-espansjoni tal-limitu tal-produttività ta' l-Ewropa Bid-diversità kollha tagħha, l-Unjoni Ewropea hija waħda mill-ekonomiji l-aktar avvanzati u produttivi tad-dinja. L-Unjoni għandha pożizzjoni għolja fil-klassifikazzjonijiet globali f'termini ta' produzzjoni kull ħaddiem u ta' dħul attwali kull persuna. Anki jekk l-Istati Membri li dan l-aħħar issieħbu fl-Unjoni għad fadlilhom x’jaqdfu meta mqabbla ma' l-ekonomiji tas-suq aktar maturi tal-membri l-oħra ta' l-UE, qed jilħquhom b'mod rapidu – xprunati mill-fluss dieħel kontinwu ta' investiment barrani dirett, kif ukoll mill-politika tal-koeżjoni ta' l-UE, u appoġġjati mill-adozzjoni ta' infrastrutturi legali, regolatorji u istituzzjonali sodi li huma s-sinjal ċar ta' ekonomiji tas-suq li jiffunzjonaw tajjeb. Madankollu, għad hemm diskrepanza konsiderevoli bejn l-istandards ta' għajxien ta' l-Unjoni Ewropea u dawk ta' l-ekonomija l-aktar avvanzata tad-dinja – l-Istati Uniti. Wara perjodu ta' rkupru rapidu matul il-Ħamsinijiet u s-Sittinijiet, dan il-proċess waqaf fis-Sebgħinijiet. Illum, l-istandard ta' għajxien fl-UE imkejjel, skond il-PGD kull ras għadu terz minn taħt dak ta' l-Istati Uniti – minkejja żieda apprezzata fl-għadd tan-nies fl-età tax-xogħol li dawn l-aħħar snin qed jipparteċipaw fis-suq tax-xogħol ta' l-UE. Il-kawża prinċipali tinsab fid-diverġenza ta' l-iżviluppi fil-produttività. Filwaqt li hija ċara li l-esperjenza tvarja madwar l-Istati Membri ta' l-UE kollha, it-tkabbir tal-produttività – skond il-kejl ikun xi jkun, kemm jekk ibbażat fuq kull siegħa xogħol, kull persuna impjegata jew relatat ma' għaqda ta' fatturi ta' dħul inkluż ix-xogħol u l-kapital – min-nofs id-Disgħinijiet 'l hawn attwalment naqas fl-Unjoni Ewropea, filwaqt li fl-Istati Uniti aċċellera f'daqqa. Per eżempju, it-tkabbir ta' l-UE 15 fil-produttività tax-xogħol kull siegħa niżel minn 2% fl-1981-1995 għal 1½% fil-perjodu 1995-2000 u mbagħad għal 1% fl-2000-05. F'kuntrast ma' dan, l-Istati Uniti rat titjib evidenti fil-prestazzjoni tal-produttività tagħha, b'żieda fit-tkabbir fil-medja annwali matul l-istess perjodi minn 1¼%, għal 2% u mbagħad qrib it-2½%. Wara l-adozzjoni ta' l-Istrateġija ta' Liżbona f'Marzu 2000, il-mexxejja Ewropej taw l-ogħla importanza għat-titjib fil-prestazzjoni tal-produttività ta' l-UE kif ukoll għall-ksib ta' tkabbir fl-impjieg b'saħħtu. Dan jista' jingħad fil-qosor bil-kliem ewlenin ta' avviċinament lejn "ekonomija bbażata fuq l-għarfien" u l-ħolqien ta' "aktar u aħjar impjiegi". S'issa, żviluppi fl-impjieg kienu tassew promettenti. Mill-1995, ir-rata ta' l-impjieg fl-UE-15 sparat 'il fuq minn 60 għal 66%, filwaqt li r-rata tal-qagħad ħadet sabta 'l isfel minn 'il fuq minn 10% għal qrib is-7% – livell li għal ħafna snin ħadd ma kien ra. Hemm provi li l-politiki tas-suq tax-xogħol li jfittxu tkabbir ta' l-impjiegi imsaħħaħ qed irendu l-frott, filwaqt li l-politiki mmirati lejn prestazzjoni aħjar fil-produttività – inkluż miżuri għall-promozzjoni ta' investiment fil-kapital uman, l-inkoraġġiment ta' riforma regolatorja u l-istimolu ta' l-intraprenditorjal u l-innovazzjoni – s'issa kienu anqas effettivi jew forsi jirrikjedu aktar tul ta' żmien biex jipproduċu riżultati. It-titjib fil-produttività u ż-żieda fl-impjieg jistgħu jimxu id f'id. Ovvjament it-tentazzjoni hija li wieħed jassumi li kien 'il-miraklu' reċenti ta' l-impjiegi nnifsu li kkaġuna t-tnaqqis fil-produttività, b'ta' l-aħħar iħallas il-prezz għal ta' l-ewwel. Tpartita bejn aktar impjiegi u produttività ogħla jista' tassew iseħħ jekk l-impjieg imħaffef ikun jirrikjedi l-użu aktar baxx ta' kapital kull ħaddiem u jekk jiġu impjegati għadd ikbar ta' ħaddiema b'ħiliet baxxi. Madankollu l-effett magħqud ta' dan huwa wieħed żgħir u mċekken bl-impatt ta' l-iżvilupp u d-diffużjoni ta' teknoloġiji ġodda u ta' l-aħjar prassi fuq ix-xogħol – sakemm fil-fatt jiġu żviluppati u mferrxa b'mod rapidu, li tibqa' sfida, notevolment fl-Istati Membri l-aktar avvanzati li qed joperaw qrib il-fruntiera tat-teknoloġija iżda li jdumu ma jadottaw żviluppi ġodda fil-frutniera. Jekk is-swieq tax-xogħol u tal-prodotti jiffunzjonaw tajjeb u jekk javvanza l-progress fit-teknoloġija, tkabbir għoli fl-impjiegi jkun kompatibbli ma' tkabbir għoli fil-produttività. Min-nofs l-2005, żdied it-tkabbir tal-produttività fl-UE. Wieħed jispera li parti minn dan it-tijib hija ta' natura strutturali aktar milli ta' natura ċiklika, jiġifieri li ma jistax jiġi attribwit biss għaż-żieda fil-pass għall-irkupru. Huwa tassew possibbli li r-riformi tal-passat li kellhom fil-mira tagħhom l-istimolu tal-produttività fl-aħħar bdew irendu l-frott, li f'dan il-każ iż-żieda fil-produttività li ġiet osservata dan l-aħħar tista' tkun parti minnha strutturali u assoċjata b'effiċjenza aħjar. Madankollu, skond l- Analiżi mill-Ġdid ta’ l-Ekonomija ta’ l-UE għall-2007 li ġie ppubblikat flimkien ma' din il-Komunikazzjoni, jidher li tkun iġġustifikata interpretazzjoni b'kawtela: s'issa, għad hemm ftit provi ta żieda fil-produttività strutturali. Hemm skop konsiderevoli għall-ixprunar tal-produttività Ewropea, billi tiġi promossa l-innovazzjoni, jittejjeb l-investiment fil-kapital uman u dak relatat ma' l-ICT, titrawwem il-kompetizzjoni u tiġi armonizzata r-regolazzjoni ta' prodott, xogħol u swieq finanzjarji. Dan ġie enfasizzat fl-2005 bir-reviżjoni ta' l-Istrateġija ta' Liżbona għat-Tkabbir u l-Impjiegi, b'aktar attenzjoni fuq pakketti ta' riforma integrati u komprensivi, "sjieda nazzjonali" ta' l-impenji għar-riforma u aktar komplementarjetà bejn ir-riformi li ttieħdu fil-livell ta' l-UE u dak nazzjonali. Ix-xejra min-nofs id-Disgħinijiet jidher li tindika li l-Unjoni Ewropea għad trid taħsad il-frott tal-benefiċċji kollha tar-rivoluzzjoni tat-teknoloġija ta' l-informatika u ż-żieda assoċjata ma' l-integrazzjoni ekonomika internazzjonali fid-diviżjoni globali tax-xogħol. Il-valutazzjonijiet imwettqa mill-Kummissjoni u mill-Kunsill juru li kien hemm progress fir-rigward tar-riformi iżda li l-pass u l-intensità jvarjaw bejn l-Istati Membri. L-Unjoni Ewropea ma tistax taffordja aktar li titlef l-opportunitajiet għal tkabbir ogħla fil-produttività li jġibu magħhom ir-riformi strutturali. Bil-popolazzjoni li qed tixjiħ u l-kompetizzjoni globali li qed tiħrax, l-ixprun għall-produttività huwa essenzjali għall-ksib ta' tkabbir ekonomiku sostnut fiż-żmien mezzan u fit-tul.[1] 1. RIżULTATI EWLENIN TA' L-ANALIżI MILL-ġDID L-Unjoni Ewropea esperjenzat tnaqqis fil-produttività fit-tieni nofs tad-Disgħinijiet. Dan jikkuntrasta sew ma' l-iżviluppi fl-Istati Uniti. Ix-xejra fl-Ewropa hija prinċipalment riflessjoni tat-tnaqqis li laqat, b'mod partikolarment iebes liż-żewġ Stati Membri kbar fiż-żona ta' l-ewro, Spanja u l-Italja, filwaqt li l-ekonomiji kbar l-oħra ġew affettwati anqas. Fil-fatt, kontra Spanja u l-Italja, is-settur tal-manufattura fil-Ġermanja u fi Franza fid-Disgħinijiet inqalgħu mix-xejra globali ta' tendenza negattiva. Fi tmiem is-seklu ma ġie rreġistrat l-ebda tnaqqis fix-xejra għat-tkabbir tal-produttività fl-UE u mill-2005 'l hawn il-produttività attwalment żdiedet. Parti minn din iż-żieda, madankollu, għandha titqies bħala waħda ta' natura ċiklika fost irkupru aċċellerat għaliex ma hemmx biżżejjed dejta bħalissa li tista' tikkonferma li hija strutturali. Il-biċċa l-kbira tad-differenzjal tat-tkabbir tal-produttività UE-US mill-1995 toħroġ mix-xejriet diverġenti fil-produttività tal-fatturi totali (TFP) – il-kejl ta' l-effiċjenza li biha l-fatturi kollha tad-dħul, inkluż ix-xogħol, u t-tagħmir għall-informazzjoni l-komunikazzjoni (kapital ICT) u kapital konvenzjonali (tagħmir u strutturi), huma utlizzati. Differenzi bejn iż-żewġ ekonomiji fit-tkabbir tal-kapital għal kull ħaddiem għandhom rwol ħafna anqas fil-ħolqien tad-differenza fil-produttività. Minkejja dan, aktar analiżi tal-kontribuzzjoni mis-servizzi tal-kapital tiżvela li jista' jiġi osservat trasferiment minn kapital konvenzjonali għal dak relatat ma' l-ICT fl-Istati Uniti, speċjalment fis-settur tas-servizzi privati, filwaqt li ma jidhirx li hemm xejra simili fl-Ewropa. Sakemm il-kapital relatat ma' l-ICT itejjeb il-produttività dan it-trasferiment jista' wkoll jgħin biex tiġi spjegata d-differenza li qed tikber fil-produttività bejn iż-żewġ ekonomiji. Kważi d-differenzjal tat-tkabbir kollu TFP fl-Istati Uniti huwa kkaġunat minħabba żviluppi bit-tkaxkir fi ftit industriji biss, fejn għandhom rwol ewlieni l-istrutturi ekonomiċi, id-daqs paragonabbli ta' l-industriji u kwistjonijiet regolatorji . Analiżi dettaljat settur b'settur tiżvela li dan huwa relatat prinċipalment mal-kummerċ ta' bejgħ bl-ingrossa u bl-imnut, proprjetà immobbli u servizzi ta' negozju oħra, tagħmir elettriku u ottikali (li jinkludi semikondutturi, l-industrija ewlenija li tipproduċi l-ICT) u kemmxejn anqas servizzi finanzjarji. Il-livell baxx ta' l-infiq privat fl-ICT R&D fl-Ewropa mqabbel ma' l-Istati Uniti jirriżulta l-aktar minħabba d-differenzi fl-istruttura industrijali u d-daqs iżgħar ta' l-industrija b'teknoloġija avvanzata fl-UE. Kwistjonijiet regolatorji, speċjalment regoli tad-dħul u tal-ħruġ, jidhru li għandhom rwol fis-servizzi finanzjarji u tan-negozju, filwaqt li l-prestazzjoni ta' produttività baxxa ta' l-industriji tal-bejgħ bl-imnut u bl-ingrossa fl-UE tispjega ruħha parti minħabba restrizzjonijiet għall-użu ta' l-ekonomiji skond il-kobor. Fuq nota aktar pożittiva, l-UE marret aħjar mill-Istati Uniti b'mod sinifikanti fl-hekk imsejħa industriji tan-netwerk, mgħejuna bil-gwadanni ta' effiċjenza assoċjati mal-proċess ta' deregolamentazzjoni matul dawn l-aħħar għoxrin sena. It-tnaqqis fil-produttività ta' l-UE kien akkumpanjat minn tkabbir fl-impjieg mhux mistenni. Il-mistoqsija ġġustifikata hija jekk dawn iż-żewġ fenomeni humiex relatati. Jidher li fl-istorja ekonomika ta' wara l-gwerra jinstabu xi provi ta' appoġġ għal tpartita possibbli bejn il-produttività u l-impjieg. Fis-Sebgħinijiet u fit-Tmeninijiet, l-Unjoni Ewropea għaqdet flimkien tkabbir relattivament imħaffef ta' produttività ma' tkabbar pjuttost imkaxkar fl-impjiegi – filwaqt li l-Istati Uniti min-naħa l-oħra esperjenzat tkabbir rapidu fl-impjieg waqt tnaqqis fil-produttività. Matul dak l-episodju żidiet għoljin fil-prezz taż-żejt u ż-żieda qawwija assoċjata fl-ispejjeż attwali tas-salarji f'ħafna pajjiżi ta' l-UE (minħabba li l-ħaddiema bit-talbiet tagħhom dwar is-salarji ttrasferew il-preżżijiet ogħla fl-enerġija għal fuq dawk li jħaddmu) xprunaw sostituzzjoni ta' kapital għax-xogħol, li fisser li tkabbir rapidu fil-produtività tax-xogħol kien akkumpanjat minn tnaqqis estensiv fil-għadd ta' l-impjegati. Madankollu, l-interpretazzjoni ta' dan il-fenomenu bħala tpartit bejn il-produttività u l-impjieg huwa korrett sa ċertu punt iżda tista' tiżvijja wkoll. Tassew, l-esperjenza ta' l-Istati Uniti mid-Disgħinijiet 'l hawn tidher li tikkontradixxi l-idea ta tpartit bejn l-impjieg u l-produttività minħabba minħabba li fiż-żewġ każijiet il-prestazzjoni kienet waħda qawwija. Iż-żidiet qawwija fil-produttività ġejjin mill-innovazzjoni u minn prassi tax-xogħol aħjar, li kienet karatteristika tal-prestazzjoni ekonomika ta' l-Istati Uniti madwar dawn l-aħħar għaxar snin, irriżultaw f'aktar produttività kemm fl-impjieg kif ukoll fil-kapital u b'hekk taw spinta lid-domanda għat-tnejn. Għaldaqstant l-innovazzjoni ma għamlet l-ebda ħsara lill-impjiegi u normalment mhix se tagħmel – ħlief jekk l-istituzzjonijiet tas-suq tax-xogħol jirreżistu l-bidla u l-impriżi jiffaċċjaw inċentivi dgħajfin fis-suq biex jiġu aġġornati. It-tkabbir fl-impjiegi jista' jiġi assoċjat ma’ xi telfien fil-produttività, iżda l-effett fuq ix-xejra globali huwa żgħir. Xi riformi fis-suq tax-xogħol, bħall-intoduzzjoni ta' kuntratti ta' impjieg flessibbli u arranġamenti dwar ħinijiet tax-xogħol flimkien ma' prassi għan-negozju dwar is-salarji li jiffavorixxu l-impjiegi, jistgħu jwasslu għal xi telf fil-produttività hekk kif jiġu impjegati s-saffi anqas produttivi tal-forza tax-xogħol u jaqa' l-użu kapitali għal kull ħaddiem. Dan qed jiġi kkonfermat b'mod ġenerali b'analiżi xjentifika għalkemm dan l-effett jidher li huwa wieħed żgħir ħafna. Ir-riċerka ekonometrika tistma li l-iskambju qiegħed fil-firxa ta' telf relattiv fil-produttività ta' bejn 10-40% għal rendiment partikolari fl-impjiegi, filwaqt li simulazzjonijiet mal-mudell makroekonomiku QUEST tad-DĠ-ECFIN juru tnaqqis fit-tkabbir tal-produttività ta' madwar 20% għal rendiment partikolari fl-impjiegi. L-istimi ekonometriċi juru li politiki li jistimolaw il-prospetti ta' l-impjiegi għal ħaddiema ‘marġinali’ bħal inċentivi fiskali għal xogħol temporanju u part-time , tnaqqis fiskali mmirat għal ħaddiema b'ħiliet baxxi/ħaddiema bi dħul baxx, sussidji fl-impjiegi, skemi diretti għall-ħolqien ta' l-impjiegi u għal benefiċċji fuq ix-xogħol – jista' jkun li għollew l-impjiegi bi ftit 'l fuq minn 1% matul il-perjodu 2001-06 f'pajjiżi fejn politiki bħal dawn ġew implimentati; kien ikun hemm ukoll impatt negattiv limitat fuq it-tkabbir fil-produttività fil-firxa ta' bejn ¼ u ½%, jew madwar 25%tar-rendiment fl-impjiegi. Barra minn hekk, f'xi pajjiżi, bħall-Italja u Spanja, ir-regolarizzazzjoni ta' ħaddiema illegali jista' jkun li affettwaw b'mod negattiv l-istatistiċi tal-produttività tax-xogħol. Żviluppi riċenti fl-impjieg u l-produttività għandhom l-għeruq tagħhom ukoll, iżda jistgħu jibbenefikaw b'mod reċiproku minn strateġija komprensiva biex jiżdiedu l-impjiegi u t-tkabbir. Dan jista' jinkiseb l-aħjar permezz ta' politiki li jsegwu 'soċjetà ta' l-għarfien', li għandha post prominenti fl-aġenda politika ta' l-Unjoni Ewropea kif ġiet eżemplifikata bl-Istrateġija ta' Liżbona għat-Tkabbir u l-Impjiegi. F'dan il-qafas, l-Istati Membri inkludew bosta miżuri ta' politika mmirati lejn it-tisħiħ tat-tkabbir TFP fil-Programmi ta' Riforma Nazzjonali tagħhom. Politiki li jippromwovu l-produttività filwaqt li jappoġġjaw l-impjiegi jistgħu jiġu ggruppjati taħt tliet intestaturi: (i) il-bini ta' l-għarfien; (ii) it-tisħiħ tal-forzi tal-kompetizzjoni; u (iii) t-titjib fil-flessibbiltà. i) Il-bini ta' l-għarfien jirrikjedi aktar u aħjar investiment fl-R&D u fil-kapital uman . Il-politiki li kienu qed jimmiraw biex tonqos id-differenza bejn l-Istati Uniti u l-Unjoni Ewropea fir-rigward ta l-investiment fl-R&D u fil-kapital uman. L-Istati Uniti tinvesti madwar 3% tal-PGD fl-R&D u 'l fuq minn 7% fl-edukazzjoni, meta mqabbel ma’ qrib it-2% u l-5½% rispettivament fl-UE. Ilhom isiru sforzi fl-UE biex din il-kwistjoni tiġi ttrattata sa minn qabel l-adozzjoni ta' l-Istrateġija ta' Liżbona fl-2000, meta l-Proċess ta' Bologna per eżempju segwa l-ħolqien ta' Żona Ewropea għall-Edukazzjoni u l-kwalifiki akkademiċi ġew armonizzati. Iż-Żona Ewropea tar-Riċerka għandha fil-mira tagħha li tegħleb il-frammentazzjoni u ż-żieda fl-effetti sekondarji ta' l-investimenti fl-R&D. Minbarra dan, skond l-Istrateġija ta' Liżbona, l-Istati Membri impenjaw ruħhom li jżidu l-infiq fl-R&D (il-biċċa l-kbira ta' dan ikollu jiġi minn sorsijiet privati li huwa l-kaġun prinċipali tad-differenza fl-infiq fl-R&D bejn l-UE u l-Istati Uniti), li jiksbu l-edukazzjoni formali u l-livell ta' ħila tal-forza tax-xogħol. L-appoġġ pubbliku għall-investiment fl-R&D u l-edukazzjoni huwa motivat mill-effetti pożittivi li attivitajiet bħal dawn ikollhom fuq is-sigurtà soċjali u t-tkabbir . Simulazzjonijiet bil-mudell tal-QUEST jipprovdu tassew evidenza li azzjonijiet li jappoġġjaw l-investiment fl-R&D jistgħu b'mod sinifikanti jgħollu t-tkabbir ekonomiku u ta' produttività. Speċifikament, kieku l-intensità fl-R&D kellha tiżdied minn 1.8% tal-PGD fl-2005 għal-livell ta' l-UE mistenni ta' 2.6% tal-PGD sa l-2010 (ibbażat fuq il-miri ta' l-Istati Membri tagħhom stess, inklużi fil-programm ta' riforma nazzjonali tagħhom), it-tkabbir kemm fil-PGD kif ukoll fil-produttività għandha tiżdied b'0.2 ta' punt perċentwali kull sena. U dan l-effett jista' jitla' saħansitra sad-doppju jekk jitqiesu l-effetti transkonfinali favorevoli. Għalkemm l-impjieg totali bilkemm jiġi affettwat, ikun hemm trasferiment ta' domanda minn ħaddiema b'ħiliet baxxi għal ħaddiema b'ħiliet avvanzati u żieda relatata assoċjata fil-paga għal dawn ta' l-aħħar minħabba l-għadd fiss tal-ħaddiema disponibbli għax-xogħol li għandhom ħiliet avvanzati fiż-żmien qasir u fil-medju. Sabiex il-politiki fl-R&D isiru effettivi, jeħtieġ li jintlaħqu ċerti prekundizzjonijiet . L-effetti msemmija hawn jista' ma jimmaterjalizzawx jekk ma jintlaħqux ċerti prekundizzjonijiet. Pereżempju, is-sostituzzjoni tista' sseħħ, bis-settur privat juża kolp fiskali biex inaqqas mill-finanzjament tiegħu stess. M'huwiex ċar ukoll jekk il-gvern ikunx jista' b'mod aktar eżatt jagħżel il-proġetti R&D li jkun jaqbel li jiġu żviluppati milli kif jagħmel is-settur privat, għalkemm din il-problema hija anqas rilevanti jekk l-appoġġ jieħu s-sura ta' inċentivi fiskali (kontra għotjiet immirati). Iżda fil-każ ta inċentivi fiskali hemm riskju akbar ta' ‘telf staġnat’, fejn il-gvern jissussidja l-investiment fl-R&D li xorta waħda kien se jitwettaq. Dawn ir-riskji istituzzjonali jistgħu jkunu anqas rilevanti jekk l-ambjent li fih joperaw il-parteċipanti privati u pubbliċi jkunu ta' sostenn – dan jinkludi protezzjoni effettiva tad-drittijiet ta' proprjetà intellettwali, forza tax-xogħol imħarrġa u b'edukazzjoni tajba, kompetizzjoni li tiffunzjona tajjeb u rabtiet qawwijin bejn ir-riċerka pubblika u dik privata. Jeħtieġ ukoll li jinkisbu l-effikaċja u l-effiċjenza fl-ispejjeż ta' l-edukazzjoni madwar l-Unjoni Ewropea kollha . L-ineffiċjenza fis-sistemi ta' edukazzjoni tidher għolja f'xi Stati Membri għax l-evidenza turi li Stati Membri oħrajn jiksbu l-istess produttività b'ħafna anqas riżorsi – jew, biex inpoġġuha mod ieħor, li riżultati aħjar jistgħu jinkisbu permezz ta' riżorsi simili. Dan huwa ta' tħassib partikolari għaliex il-kapital uman mhux biss huwa fattur determinanti importanti għall-kwalità tal-forza tax-xogħol u għall-produttività fihom infushom, iżda wkoll għaliex jista' jaffettwa l-kapaċità ta' l-ekonomijia għall-innovazzjoni. B'mod partikolari, il-pajjiżi li waslu qrib il-fruntiera teknoloġika – bħal ħafna mill-Istati Membri ta' l-UE – jeħtieġu jtejbu l-kapaċità tagħhom biex jadottaw teknoloġiji ġodda, u dan jirrikjedi sforzi maġġuri biex tinżamm, u fejn ikun possibbli tittejjeb, il-kwalità ta' l-edukazzjoni, partikolarment l-edukazzjoni għolja. ii) Kompetizzjoni hija kruċjali kemm għal-livell kif ukoll għar-rata tat-tkabbir tal-produttività . Il-possibbiltà li s-suq jiġi kkontestat tagħmel pressjoni fuq id-ditti biex jinnovaw u tiffavorixxi l-fatturat ta' l-impriżi billi tinkoraġġixxi n-negozji kompetittivi biex jidħlu fis-suq u dawk anqas kompetittivi biex joħroġu mis-suq. Jidher li m'hemmx bażi għat-tħassib li kompetizzjoni intensa tkun tiskoraġġixxi d-ditti mill-innovazzjoni għaliex il-pressjoni fuq il-marġinijiet tal-gwadann tagħmilha diffiċli biex il-fondi mitluba jiġu ġġenerati għalkemm l-evidenza tissuġġerixxi li d-ditta l-aktar innovattiva f'suq normalment tkun dik li tkun dominanti. Il-politiki ta' l-UE li jsegwu kompetizzjoni aktar qawwija għandhom tliet lati u filwaqt li l-għan primarju tagħhom jista' ma jkunx iż-żieda tal-produttività, huwa ċar li f'dan ir-rigward huma ta' għajnuna. Speċifikatament, suq waħdieni li jiffunzjona bis-sħiħ jistimola l-produttività billi jżid l-esponiment tad-ditti għall-kompetizzjoni ġejja minn barra, billi jippermetti ekonomiji skond il-kobor (inkluż f'attivitajiet ta' R&D), u billi jagħmel it-trasferiment transkonfinali tat-teknoloġija u tal-ħiliet tal-ġestjoni aktar faċli. Madankollu, kif ġie osservat, il-liberalizzazzjoni u r-regolazzjoni ta' l-industriji tan-netwerk bħat-telekomunikazzjoni, l-elettriku, il-gass, is-servizzi postali, it-trasport bil-ferrovija, bit-triq u bl-ajru taw kontribut lill-produttività. Fl-aħħarnett, politika dwar il-kompetizzjoni adattata għenet biex tnaqqsu l-ostakli għad-dħul u żdiedu l-ispejjeż tal-prassi antikompetittivi. Ir-riċerka xjentifika tikkonferma l-effetti pożittivi mhux mistennija tal-ftuħ tas-swieq għall-kompetizzjoni fuq il-produttività u t-tkabbir, iżda wkoll fuq l-impjiegi . Simulazzjonijiet mal-QUEST għall-istima ta' l-impatt ta' kull wiħed minn dawn l-oqsma ta' politika, kemm f'iżolazzjoni kif ukoll ikkombinati, jikkonfermaw il-ħtieġa li tiġi żgurata l-kompetizzjoni madwar l-ekonomija kollha. Wara l-komputazzjoni ta' l-impatt makroekonomiku tar-riformi fis-suq tal-prodotti li seħħew fl-1995-2003, is-simulazzjonijiet jissuġġerixxu effett pożittiv fuq il-PGD li jammontaw għal madwar 1½%, li jikkonsistu f'żieda ta' 1% fl-impjiegi u ta' ½% fil-produttività tax-xogħol. Għal darb'oħra din tikkonferma li l-politiki li jgħollu l-produttività jistgħu wkoll ikollhom impatt pożittiv fuq l-impjiegi, i.e. li it-tpartit kultant preżunt bejn l-impjieg/il-produttività huwa żbaljat. iii) Flessibbiltà mtejba hija meħtieġa għall-aġġornament ta' l-istrutturi ta' produzzjoni lejn aktar speċjalizzazzjoni u diversifikazzjoni f'oqsma ġodda ta' vantaġġ komparattiv relattiv. L-espansjoni tal-fruntiera tat-teknolġija meħtieġa biex tibqa' kompetittiva fuq skala globali mhuwiex operazzjoni bla spejjeż għaliex se tesponi l-ekonomija għal bidla strutturali. Il-kapaċità ta' aġġornament ta' l-ekonomija hija għalhekk kruċjali, mhux biss biex jiġi żgurat li 'skossi' negattivi jiġu assorbit mingħajr xkiel u mingħajr ma jiġi ġġenerat nuqqas ta' attività persistenti, iżda wkoll biex jiġi żgurat li jinkiseb il-massimu tal-benefiċċju mill-bidla teknoloġika. Madankollu, ħafna Stati Membri jidhru li għandhom kapaċità limitata għall-aġġustament, mhux bħal fl-Istati Uniti fejn huwa stmat li sa nofs il-produttività totali li ġiet osservata huwa dovut għal allokazzjoni mill-ġdid ta' riżorsi lejn attivitajiet innovattivi. Il-kapaċità ta' aġġustament fl-UE meta tiffaċċja l-bidla teknoloġika hija mxekkla minħabba l-flessibbiltà limitata permessa mill-istuzzjonijiet tas-suq tax-xogħol u l-kotba tar-regoli. B'mod partikolari, il-protezzjoni ta' l-impjiegi li tkun tissikka wisq kif ukoll paga minima li tkun għolja wisq jistgħu jaġixxu bħala ostaklu għall-mobbiltà tax-xogħol. Kumplessivament, l-ostakli strutturali għad-dħul u l-espansjoni tad-ditti qed jikkontribwixxu għad-differenza fil-produttività bejn l-UE-l-Istati Uniti. Ittieħdu miżuri mill-Istati Membri dawn l-aħħar snin li jiffaċilitaw iċ-ċaqliq tad-ditti u tax-xogħol, iżda teħtieġ aktar azzjoni fuq firxa aktar wiesgħa . Il-miżuri ffokaw b'mod partikolari fuq it-tnaqqis fl-ispejjeż amministrattivi għall-parteċipanti ġodda fis-suq u fuq it-titjib fl-aċċess għal finanzjament ta' l-intrapriżi żgħar u ta' daqs medju (SMEs). Minbarra dan, diversi Stati Membri analizzaw mill-ġdid il-liġijiet tagħhom dwar il-falliment biex jinkoraġġixxu t-teħid tar-riskju. Xi eċċezzjoni hija ġġustifikata safejn il-politiki mmirati għal kumpaniji ta' ċertu daqs (tipikament l-SMEs), bħal per eżempju, kontribuzzjonijiet tas-sigurtà soċjali mnaqqsa taħt ċertu limitu ta' impjieg, jista' jiskoraġġixxihom milli jespandu lil hinn mill-limiti ta' l-eliġibbiltà – dan iqum aktar fl-ispejjeż għaliex instab li l-prestazzjoni tal-produttività tad-ditti ġodda titjib sew meta dawn jespandu. Fit-total, bit-tnaqqis bi kwart, tal-piż ta' l-spiża amministrattiva imposta fuq id-ditti kollha Ewropej, li huwa stmat madwar bejn 3 to 4% tal-PGD, jista' jkun li jrendi żieda ta' 1% fil-PGD. It-tneħħija ta' l-ostakli għaċ-ċaqliq ġeografiku u professjonali tax-xogħol se tippromwovi wkoll allokazzjoni aktar effiċjenti ta' riżorsi u żieda fit-tkabbir potenzjali; u avvanz lejn it-tagħlim tul il-ħajja għandu jakkumpanja tranżizzjoni ta' suċċess għal ekonomija bbażata fuq l-għarfien. 2. KONKLUżJONIJIET U IMPLIKAZZJONIJIET EWLENIN TA' POLITIKA Jeħtieġ bidla fil-ħsieb. Il-globalizzazzjoni u r-rivoluzzjoni ta' l-ICT skreditaw għadd ta' twemmin mifrux ħafna, bħal dak li pajjiżi kbar u kumpaniji kbar biss jistgħu jkunu mexxejja teknoloġiċi u li l-kummerċ huwa l-istrument ewlieni għat-tferrix tat-teknoloġija. Fil-fatt jidher issa li l-pajjiżi żgħar jistgħu jkunu mexxejja tat-teknoloġija f'oqsma speċjalizzati, li t-teknoloġiji ġodda jiġu żviluppati ta' sikwit u introdotti permezz ta' ditti żgħar li għadhom jibdew u li ċ-ċaqliq internazzjonali tar-riċerkaturi u tal-kapital finanzjarju – aktar milll-kummerċ – huma l-istrumenti ewlenin għad-diffużjoni. Qed jidher konsensus wiesa' fir-rigward ta' x'qed iżomm it-tkabbir tal-produttività u x'miżuri huma meħtieġa biex dan jiżdied. Restrizzjonijiet dwar is-swieq tax-xogħol u tal-prodotti, nuqqas ta' ftuħ għall-investiment dirett barrani u ostakli għall-aċċess jew il-ħolqien ta' teknoloġiji ġodda u d-diffużjoni tagħhom jistgħu jservu ta' ostakli għat-tkabbir tal-produttività tul perjodi itwal ta' żmien. Ir-regolamentazzjoni tas-suq tal-prodotti li tiffavorixxi l-kompetizzjoni, l-atività R&D u l-kwalità tal-kapital uman kollha jgħinu jżidu t-tkabbir tat-TFP. Sadanittant, l-għanijiet u l-benefiċċji aktar mifruxa tal-leġiżlazzjoni u tar-regolazzjoni jeħtieġ li jiġu ssalvagwardjati; u tassew, ir-regolazzjoni tista' saħansitra tixpruna l-innovazzjoni (per eżempju fl-ekoinnovazzjoni, jew billi jiġu stabbiliti standards permezz ta' programmi top-runner , b'hekk jiġu promossi enerġiji rinnovabbli jew prodotti ta' ffrankar fl-enerġija). Li jiġu ttrattati l-għeruq tal-problema tat-tkabbir tal-produttività bil-mod għada l-isfida fil-politika ekonomika l-aktar pressanti u kumplessa li qed tiffaċċja l-Unjoni. Il-politiki biex jiġu promossi tkabbir tal-produttività aktar għoli għandhom jiġi implimentati b'mod komprensiva sabiex tiġi ffaċilitata l-aġġustament għal ambjent ekonomiku globali li jinbidel b'mod rapidu u sabiex jintlaqgħu t-talbiet assoċjati għal aktar kompetittività. Fl-istess ħin, il-politiki li jinkoraġġixxu tkabbir ogħla tal-produttività jistgħu jnaqqsu l-isfidi soċjali, ekonomiċi u baġitarji għas-sistemi tal-protezzjoni soċjali Ewropej li joriġinaw minħabba popolazzjonijiet li qed jixjieħu. Se jgħinu wkoll fl-aġġustament bla xkiel għal żviluppi negattivi ta' kompetittività fi ħdan iż-żona ta' l-ewro. Il-fokus ta' l-Istrateġija mġedda ta' Liżbona għat-Tkabbir u l-Impjiegi għadu validu u għandu jiġi segwit b'mod vigoruż fiċ-ċiklu li jmiss . Aktar u aktar kruċjali issa, ladarba qed jibda jitfaċċa l-frott tar-riformi tal-passat, huwa li tinżamm l-enfasi fuq l-R&D u l-innovazzjoni, kif ukkoll ambjent ta' negozju aktar dinamiku, aktar kapaċità għall-impjiegi u investiment fin-nies, l-enerġija u t-tibdil fil-klima. Għadd ta' politiki ewlenin jistgħu jagħtu kontribut importanti għat-tkabbir tal-produttività aktar qawwi fl-Unjoni Ewropea. L-analiżi li fuqha hija mibnija din il-Komunikazzjoni turi li jridu jimmiraw lejn: - Il-promozzjoni ta' livelli ogħla ta' investiment fl-R&D Dan għandu jinkludi notevolment investimenti privati, appoġġjati minn sistemi ta' finanzjament ibbażati aktar fuq is-suq bħal finanzjament ta' kaptial ta' riskju. Inċentivi fiskali jistgħu jifformaw element importanti ta' politika bħal din iżda għandhom isiru sforzi biex it-telf staġnat jitnaqqas sal-minimu u biex tiġi żgurata l-addizzjonalità. Rabtiet qawwija bejn ir-riċerka pubblika u dik privata huma meħtieġa flimkien ma' protezzjoni aktar effettiva tad-drittijiet tal-proprjetà intellettwali. - Żvilupp ta stabbilimenti ta' riċerka u ta' edukazzjoni ta' livell dinji It-tfittxija għal ħiliet mill-aktar għoljin ta' ġestjoni u ta' riċerka għandha twassal l-ekonomija għal rati għoljin ta ' innovazzjoni u diffużjoni ta' teknoloġiji ġodda. Jinħtieġu aktar riċerkaturi ta' ħila biex l-attività fl-R&D tespandi, inkella ż-żieda fid-domanda għal dawn il-ħiliet se jżidu biss l-ispejjeż fil-pagi u jirrestrinġu l-attivitajiet l-oħra ta' investiment. L-inizjattivi fil-qafas tal-Proċess ta' Bologna lejn kwalifiki akkademiċi armonizzati u l-ħolqien ta' Żona ta' Riċerka Ewropea għandha tgħin biex tingħata spinta għall-mobbiltà internazzjonali meħtieġa b'mod urġenti tar-riċerkaturi ta' ħila. Minbarra l-qasam speċifiku ta' l-inizjattivi ta' riċerka l-introduzzjoni tal-'karta blu' ta' l-UE (li ssegwi l-eżempju tal-Green Card ta' l-Istati Uniti) tista' wkoll tħalli effett pożittiv fuq l-attraenza ta' l-UE għal immigranti ta' ħila. F'xi pajjiżi l-ineffiċjenzi fis-sistemi ta' edukazzjoni jeħtieġ li jiġu indirizzati filwaqt li jinkisbu riżultati aħjar. L-adattament tas-sistemi ta' edukazzjoi u taħriġ huwa neċessarju biex kunu jistgħu jirrispondu aktar għall-ħtiġijiet ta' l-ekonomija u s-soċjetà bbażati fuq l-għarfien. - L-istabbiliment ta' suq waħdieni miftuħ u kompetittiv li jiffunzjona bis-sħiħ. Titjib attiv fil-kapaċità li s-swieq jiġu kkontestati, notevolment permezz tal-liberalizzazzjoni tas-servizzi fejn l-ambitu għat-tkabbir tal-produttività jidher li huwa l-akbar, huwa fattur ewlieni għall-promozzjoni ta' l-innovazzjoni. Sistemi regolatorji u istituzzjonali li jkunu aktar flessibbli u ta' anqas piż, li jippermettu d-dħul u l-ħruġ faċli minn attività, ikunu kapaċi jwasslu ambjent ta' negozju dinamiku u kompetittiv. Dan huwa meħtieġ l-aktar fis-servizzi ta' l-industrija, notevolment fil-kummerċ tal-bejgħ bl-imnut. Il-gwadanni fl-effiċjenza assoċjati mad-deregolamentazzjoni ta' l-industriji tan-netwerk tul dawn l-aħħar għoxrin sena jistgħu jservu bħala eżempju f'dan ir-rigward. Fil-fatt, huwa l-għan ġenerali ta' l-Istrateġija għat-Tkabbir u l-Impjiegi li jiġi żgurat qafas regolatorju li jkun trasparenti, effikaċi u proporzjonali mal-ħtiġijiet tagħha u biex jitneħħew il-piżijiet amministrattivi żejda li jxekklu t-tkabbir u jiskoraġġixxu l-innovazzjoni. - Il-promozzjoni ta' metodu integrat għat-titjib kemm tal-flessibbiltà kif ukoll tas-sigurtà fis-suq ta' l-impjiegi Politiki modernizzati soċjali u tas-suq tax-xogħol jistgħu jlaħħqu ma' l-isforz lejn l-effiċjenza filwaqt li jitqiesu kunsiderazzjonijiet ekwi. Strateġiji ta' flessigurtà għandhom jiġu mfassla u implimentati biex jiġi appoġġjat iċ-ċaqliq ta' l-impjiegi u tax-xogħol permezz ta' erba’ komponenti li jirrinfurzaw lil xulxin li huma: (i) arranġamenti kuntrattwali li jkunu flessibbli u affidabbli, (ii) strateġiji ta' tagħlim tul il-ħajja li jkunu komprensibbli, (iii) politiki effikaċi tas-suq tax-xogħol attiv, u, (iv) sistemi għas-sostenn tad-dħul li jkunu adegwati. - Titjib fil-kwalità tal-finanzi pubbliċi. Il-bżonn li l-kompetittività tittejjeb, tħassib dwar is-sostenibbiltà fiskali u t-talba dejjem tikber minn dawk li jħallsu t-taxxa li jinkiseb aktar valur għall-flejjes pubbliċi flimkien mal-ħtieġa li jitqies mill-ġdid l-iskop għall-intervent ta' l-istat fl-ekonomija waslu għal sforzi biex il-fokus tal-baġits ikun aktar lejn attivitajiet li jtejbu t-tkabbir u jimmira t-taħlita fiskali u l-allokazzjoni tar-riżorsi fi ħdan is-settur pubbliku lejn aktar effiċjenza u effikaċja. Dan jinkludi, inter alia , l-immodernizzar ta' l-amministrazzjonijiet pubbliċi li jistgħu jkunu element ewlieni biex jiġi żgurat il-kontroll fuq l-infiq u l-konsolidazzjoni tal-baġit. Il-ksib u ż-żamma ta' qagħdiet tal-finanzi pubbliċi li jkunu sodi, billi tiġi evitata ż-żieda fis-self ( crowding out ) tat-tfaddil privat biex jiġu ffinanzjati d-defiċits pubbliċi, huwa fih innifsu kundizzjoni essenzjali sabiex jiġi appoġġjat l-investiment kapitali mis-settur privat li jkun b'saħħtu u jibqa' sostnut. Filwaqt li dawn l-aħħar snin ħafna aspetti ta' dan il-metodu tħabbru fil-programmi ta' riforma tal-pajjiżi indvidwali ta' l-UE, u f'ħafna każijiet ġiet introdotta, il-bidla meħtieġa fil-"mod ta' ħsieb" biex il-proċess ikun ta' suċċess globali, għad hemm ħafna xi jsir kemm fil-livell tal-pajjiż kif ukoll fil-livell Ewropew . Strateġija komprensiva li taqbel l-effiċjenżja mal-ġustizzja għandha tgħin biex tagħti liċ-ċittadini l-ħiliet, l-appoġġ u l-inċentivi li jeħtieġu biex jiksbu suċċess f’dinja li titbiddel. L-Istrateġija ta’ Liżbona għat-Tkabbir u l-Impjiegi tista’ tipprovdi mezz effikaċi għall-ġestjoni ta’ dan il-proċess ta’ tranżizzjoni, tranżizzjoni li hija essenzjali biex tgħolli l-livell tal-produttività ta’ l-Ewropa. [1] F'dan il-kuntest ara wkoll il-komunikazzjoni mill-Kummissjoni "Inżidu r-rata tat-tkabbir tal-produttività: messaġġi ewlenin mir-Rapport dwar il-Kompetittività Ewropea 2007". COM (2007) 666 finali.